**Snežana Gnjidić**

**Kako sam ponovo postao Saša
dramatizacija po motivima originalne priče
Snežane Gnjidić "Kako sam ponovo postao Saša"**

**Saradnica u dramatizaciji:
Sunčica Milosavljević**

Lica:

1. SAŠA, pametan krupan dečko

2. MAMA MACA, samohrana majka, posvećena

3. ANA, balerina, Sašina simpatija

4. MILA, vrlo mila, Anina drugarica

5. LEJLA, pametnica, Anina drugarica

6. UŠKE, spadalo po imenu Denis, Sašin drug

7. NOSKE, spadalo po imenu Branimir, Sašin drug

8. DARKO, frustrirani sin strogih roditelja

9. MARIN, Darkov drug, razmaženi sin bogatih roditelja

10. RAZREDNA

11. DIREKTOR škole

12. MEDICINSKA SESTRA u školskom dispanzeru \*\*

13. BUDA, mudrac

U dnu scene je belo platno prosvetljeno iz pozadine.

\*\* Medicinsku sestru može igrati ista glumica koja tumači lik Razredne.

**Korišćenje ovog teksta za rad sa dečjim i omladinskim dramskim grupama je slobodno, pod uslovom da predstava ne donosi prihod i da se u programu i na veb sajtu producenta (škole, dramskog studija, omladinskog pozorišta...) navede sledeći tekst:**

**Drama *Kako sam ponovo postao Saša* nastala je na osnovu istoimene pripovetke dramaturga Snežne Gnjidić.**

**Dramatizacija je razvijena na inicijativu rediteljke Sunčice Milosavljević, za rad na predstavi Dečje sceni Doma kulture Prijepolje, koja je premijerno izvedena u martu 2017. godine.**

**Tekst je dostupan ljubaznošću autorki, Doma kulture Prijepolje i udruženja BAZAART sa čijeg veb sajta je preuzet.**

***O dramatizaciji i predstavi:***

Ova dinamična pozorišna priča, koja može biti namenjena učenicima osnovne, ali i srednje škole, na vedar i konstruktivan način ukazuje kako se mogu prevazići ustaljeni oblici ponašanja u porodici i školskoj sredini, koji mladima mogu stvoriti ozbiljne teškoće tokom odrastanja. Pratimo kako Saša postaje gojazan, kako njega i njegove drugove vršnjaci sve više zadirkuju i etiketiraju i kako oni uspevaju da se protiv toga izbore.

Drama je razvijena iz originalne priče Snežane Gnjidić, koju je, kao slikovnicu, objavio Zavod za udžbenike Republike Srbije. Na dramatizaciji su radile autorka pripovetke i dramaturg Snežana Gnjidić i rediteljka Sunčica Milosavljević, koja je predstavu i postavila. Rad na predstavi otpočet je kroz dramske vežbe i igre, kako bi se deca oslobodila, upoznala i razvila grupni duh. Usledile su dramske radionice kroz koje su ispitivane teme iz teksta, s ciljem da se podstaknu razmišljanje i odgovori dece na pitanja vršnjačkog nasilja. Zatim se prešlo na analizu teksta kroz razgovore u grupi. Kada je postignuto razumevanje problematike i likova, predstava je uglavnom klasično režirana (uz uključivanje materijala s radionica i obavezno obrazlaganje značenja rediteljskih instrukcija).

U predstavi je korišćeno pozorište senki, kao sredstvo koje je omogućilo da se prikaže pre svega plan unutrašnjeg života likova, zatim metaforični nivo koji nose legende o debeljuškastom istočnjačkom mudracu Budi, ali i promene koje nastaju likovima i među njima, što je za priču u kojoj likovi rastu, debljaju se i sl. bilo neophodno.

Predstava je rađena s decom uzrasta 6-13 godina, kao redovna godišnja produkcija Dečje grupe pozorišta Doma kulture Prijepolje. U predstavi je igralo 13 dece, a odmah su rađene dve podele: mlađa i starija. Učestvovali su: Lazar Budraković, Pavle Budraković, Marko Radomirović, Deina Djelid, Ena Mostarac, Milica Ljubojević, Lana Mandić, Enio Muškić, Denin Hodžić, Daris Srna, Vladimir Sekulić, Armin Mustajbegović, Zlatan Mustajbegović, Strahinja Vasiljević, Luka Radomirović, Lara Šalipurović, Mia Beganović, Jana Rakonjac i Minja Lučić.

U umetničkom uobličenju predstave učestvovali su dizajnerka scene i kostima Jelena Stojanović, kompozitor Zvonko Mandić (nagrađen za originalnu muziku) i učiteljica baleta Katarina Nikolić.

Trajanje predstave bilo je 35 minuta.

Predstava je, inače, zamišljena kao Pozorište u obrazovanju, gde bi nakon predstave, usledila radionica za dečju publiku, koja bi imala za cilj da se pozorišni doživljaj obradi, racionalizuje i prevede u učenje. Radionicu je moguće koncipirati tako što bi se deca u publici, na poziv moderatora, opredelila za neki od likova iz predstave i kroz dramske tehnike, unutar manjih grupa, ispitivala sadržaj ranca tog lika (likovi u rancu nose svoje dileme, muke i probleme, ali i nade, ljubavi i snove). Idealno bi bilo da glumci učestvuju u radionici, kako bi deca koja su bila u publici mogla da im postavljaju pitanja, da s njima razgovaraju o prošlosti ili budućnosti likova, da diskutuju o predlozima rešenja problematičnih situacija ili značenju nekih od mudrih misli koje su citirane u komadu i dr.

Uz radionicu nakon predstave, ovaj dramski sadržaj ostvario bi svoj pun efekat.

1. **TEŽINA ŽIVOTA
SENKA**: BUDA polako prelazi preko scene, noseći veliku vreću na leđima.
**TON**: Zvuci svakodnevnog života – saobraćaj, razgovori, muzika, svađa, plač, telefoni, zveket novca...

*Ulazi senka BUDE sa velikim stomakom. BUDA je ćelav i u oblinama. Senka BUDE sporo prelazi preko scene. Ostali likovi prolaze pored njega, a svaki nosi po jedan predmet koji simbolizuje ’težinu života’ za nju ili njega (npr. baletske patike, knjigu, kutlaču itd.). Kada prođu pored Bude, ubace predmet u vreću. Kako predmeti ulaze u vreću, ona postaje sve teža. U trenutku kada je već jedva nosi, BUDA se pogrbi skoro do poda i uzdahne od tereta.Onda zastane i tešku vreću spusti na pod. Uspravi se potpuno. Zatim se grohotom, veselo i zarazno nasmeje. Dok se smeje, zvuci svakodnevnog života se utišavaju. BUDA s lakoćom podigne svoju vreću i produži dalje, uspravan, sa izraženim stomakom, ogroman, misteriozan. Prijatna i zanimljiva figura.*

**Školsko zvono.**

1. **SISTEMATSKI PREGLED za POLAZAK U PRVI RAZRED
SENKA**: MEDICINSKA SESTRA\*; senka je mnogo veće od dece.
\* Medicinska sestra ne mora biti senka, glumica može biti i vidljiva.

Na scenu ulaze SAŠA, ANA, MILA i LEJLA, UŠKE, NOSKE, MARIN i DARKO.

*Svi nose školske rance. Sašin ranac već je veći od ranaca ostale dece. On nosi veći teret – izgubio je oca kad je imao 4 godine.*

*Deca stanu u vrstu. SAŠA je manji od ostalih. ANA je gipka, ljupka, radosna, nasmejana devojčica. DARKO je krupan dečak. Ostala deca su uobičajene građe i visine.*

*MEDICINSKA SESTRA piše podatke i suvim glasom saopštava rezultate merenja.*

MED. SESTRA (*off*): Deca polaze u školu sa šest i po ili 7 godina. Na merenju pred upis treba da budu visoka oko 120 cm i teška oko 20 kilograma.

*Deca su uspravljaju kao da ih mere, istežu se i nameštaju.*

MED. SESTRA (*off*): DARKO – više razvijen za svoje godine. MARIN – normalno. MILA I LEJLA – normalno. BRANIMIR I DENIS – normalno. ANA – idealno razvijena. Takoreći – izvajana. (ANA *se osmehne, drugarice LEJLA i MILA je poljube*).
SAŠA – nedovoljno razvijen.

*Kako za koje dete MEDICINSKA SESTRA postavi ’dijagnozu’, tako na scenu uleti papir. Svako dete uzme svoj papir. Kad se sistematski pregled završi, sva DECA gužvaju papire, prave aviončiće od njih ili ih cepaju, a SAŠA svoj papir pažljivo i uredno ubaci u ranac.*

*DECA izlaze sa scene: DARKO grubo privuče k sebi SAŠU koji ne može da izdrži takvo 'prijateljstvo', već umalo padne; DARKO odgurne SAŠU i zagrli MARINA, tako što laktom napravi “kragnu” oko njegovog vrata i vuče ga sa scene, smeje se, MARIN posrće, ali se smeje i odlazi s DARKOM; ANA napravi piruetu ponosna na sebe jer je “idealna”; MILA i LEJLA je zadivljeno gledaju i ponude joj drugarstvo; sve se uhvate za ruke i poskokom izlaze sa scene. UŠKE šapuće nešto NOSKETU na uvo, NOSKE ga šaljivo ćuška, izlaze. SAŠA namerno vuče noge i ostaje poslednji, sam na sceni sa rancem.*

1. **SAŠA – START: SNAGA NA USTA ULAZI**.

*Ulazi Sašina MAMA sa velikim tanjirom i velikom kašikom. SAŠA stane. MAMA mu velikom kašikom daje hranu iz tanjira. SAŠA nevoljno otvara usta.*

MAMA (*podstiče ga*): Ta – ko!… Dobar dečak…

*Mali SAŠA, sa rukama bespomoćno spuštenim pored sebe, mama ga hrani, pa ga meri. Mama se boji što je mršav – da ne izgubi i njega, kao oca koji je umro od posledica komplikacija virusne infekcije. Saši nije prijatno, buni se, kao i mnoga deca koja bi se takođe bunila da ih majka tetoši.*

MAMA (*meri ga*): Stoj!... Ne vrpolji se! Vidiš, dva santimetra od prošlog merenja! Daj „pet“!

*SAŠA joj nevoljno pruža šaku, nije oduševljen.*

MAMA: Šta je, nestalo snage? Da vidim mišiće mog Golijata!

SAŠA: Kakav sad Golijat? Zar nije David pobedio Golijata? Jedan kržljavi dečko kao ja, pričala si!

MAMA (*zaboravila je na prethodnu strategiju*): Pa da, pričala sam... Ali hajd’ stegni pesnicu da vidim mišiće...

*SAŠA nevoljno stišće pesnicu, ona mu opipava mišiće u gornjem delu ruke.*

MAMA (*sumnjičavo*): Hmmmmm! (*naglašeno veselo*) A sad večera! Prženice ili uštipci?

SAŠA: Mama, već smo večerali!

MAMA: Snaga na usta ulazi.

SAŠA: Prekini, mama! I tata je bio mršav!

MAMA (*iskreno u strahu za sina*): Bio je mršav... i gde je sad? Ne shvataš da jedan virus može da zbriše nekog sa lica zemlje tek tako? Jedan jedini milimetarski virus!

SAŠA: Pa eto, virus ne mora da bude debeo i kilometarski, može milimetarski!

*SAŠA i MAMA izlaze sa scene, u ubeđivanju oko druge večere.*

**Mrak.**

1. **ANA – START: POČETNI RAZRED BALETSKE ŠKOLE
TON**: Metronom za mehaničke vežbe balerina. Anino teško disanje.
NB: Ovde nikako ne treba da bude muzike.

*Balerina ANA ulazi na scenu. Upoznajemo devojčicu čije držanje pleni. Sada ima 6 godina.*

*ANA vežba baletske pozicije i pravilno držanje. Vežbe su naporne. ANA je uporna. Briše znoj i nastavlja s vežbama.*

**Školsko zvono.**

*ANA, koju svi mišići bole, pakuje opremu u veliki ranac i s vidnim, bolnim naporom izlazi sa scene.*

1. **IGRALIŠTE 1: FER PLEJ
SENKA**: Konture igrališta. Igralište je metafora igre po pravilima fer pleja.

*SAŠA, UŠKE, NOSKE, DARKO i MARIN utrčavaju na scenu. DARKO tapka brzo loptu o pod, ume da je vodi, svi pokušavaju da mu je oduzmu. Igraju basket.*

*DARKO i MARIN igraju u ekipi, NOSKE i UŠKE su druga ekipa.*

*SAŠA je sudija, trči oko njih, ali se zamara. On se popunio.*

DARKO (*besno Saši*): Prekršaj! Sudija, je l’ ti vidiš prekršaj?

MARIN (*Saši*): Noske ga je lupio po ruci! Ne može tako!

NOSKE (*Marinu*): A ti mene? Laktom si me malopre…

*SAŠA stane, osloni se na kolena, zaduvan. Ne može da dođe do reči i daha.*

DARKO (*besno gleda Sašu*): Genije se zaduvao!

SAŠA (*hvata vazduh*): Vi se koljete umesto da igrate! Zar nismo rekli FER PLEJ?

DARKO: Sudiš kao moja baba!

MARIN: A tako i izgleda! (*umire od smeha*)

**Školsko zvono.**

*DARKO uzme loptu, izlazi tapkajući loptu sa scene, MARIN veselo za njim. NOSKE i UŠKE jedan drugome objašnjavaju šta im smeta, izlaze. SAŠA se vuče poslednji… Stavlja ruke na kolena, izduva se.*

1. **SISTEMATSKI PREGLED za TREĆI RAZRED
SENKA**: Senka MEDICINSKE SESTRE na platnu se malo smanjila, jer su deca porasla.

*Ista DECA na sceni. SAŠA je puniji. ANA je sve ljupkija, ali već kruta. DARKO je sve krupniji.*

MED. SESTRA: U trećem razredu, dete je prosečno visoko između 135 i 145 cm i teško oko 40 kg.

*Deca su uspravljaju kao da ih mere, osim SAŠE koji počinje da se poguruje.*

MED. SESTRA: DARKO – više razvijen za svoje godine. MILA I LEJLA – normalno razvijene.
ANA – idealno razvijena. MARIN, BRANIMIR I DENIS – normalno.
SAŠA – visina normalna, težina na gornjoj granici. Nepravilno držanje.

*Ista igra s papirima kao u sceni 2: papiri padaju nakon svake ocene sestre, deca uzimaju, prave aviončiće itd.
SAŠA je dobio dva papira koja slaže i pakuje u ranac.*

*DECA izlaze sa scene. SAŠA ostaje poslednji sa velikim rancem na leđima.*

*SAŠINA MAMA ulazi s hranom: nosi veliki tanjir i veliku kašiku. Hrani SAŠU. SAŠA mehanički otvara usta. MAMA deklamuje repertoar koji mu servira.*

SAŠINA MAMA: Jedna čorbica, šunkica, sarmica, feta sir i salata od brokolija.
Pa onda šejk sa šlagom i palačinke u šatou... Znaš li šta je to: u „šatou“?

1. **ANA RASTE: VIŠI RAZRED BALETSKE ŠKOLE
TON**: Metronom za mehaničke vežbe balerina; muzika jedva čujno; Anino disanje koje odzvanja.

*Balerina ANA, malo starija, vežba skokove i nervira se što ne uspeva uvek. Teško joj je...*

**Školsko zvono.**

*ANA pakuje opremu u veliki ranac i izlazi.*

1. **IGRALIŠTE 2: DVE EKIPE
SENKA:** Konture igrališta.

*MARIN i DARKO se dobacuju loptom, pucaju na koš. NOSKE i UŠKE stoje pored, čekaju da im bace loptu, ali MARIN i DARKO namerno ne bacaju njima.*

UŠKE: Lopta! Ovamo… ehej!

MARIN: Ne igramo s luzerima!

NOSKE: Da poštujete pravila, mi bismo vas odrali!

DARKO: Palite, retardi!

*NOSKE i UŠKE sednu sa strane, povuku se.*

NOSKE (*Darku*): Reći ću Lejli kakav si!

DARKO: Ne zanima me ta glodarka!

UŠKE (*Nosketu*): Glodarka?

DARKO (*Marinu, smeje se*): Ušati ne zna šta znači ’glodarka’!

MARIN (*ne prekida da igra*): Sve zajedno su groblje, kapiraš?

NOSKE (*doziva*): Lejlaaaa… Anaaa... Dođite da čujete nešto!

MARIN (*napravi preteći pokret ramenima prema njima*): Sad ću da te razbijem triput…

NOSKE (*ubacuje se*): ... triput zaredom... (*napravi pauzu, kako bi bio siguran da ga svi čuju*) K'o Darka njegov ćale.

*SVI se u trenutku zaustave. I DARKO zastane, očigledno povređen. Gleda NOSKETA. Pusti da mu ispadne lopta, zatim izađe. MARIN odmahuje glavom prema Nosketu. MARIN uzima loptu i odlazi sa igrališta.*

*UŠKE prekorno gleda NOSKETA.*

NOSKE: Šta..!

UŠKE *(Nosketu)*: Nije ti fora.

*Pojavljuje se SAŠA sa rancem. SAŠU je mama nakljukala da bude debeo. Izrastao je u nezadovoljnog tinejdžera koji odećom sakriva mane svoje figure. .*

SAŠA (*Nosketu i Ušketu*): Šta urlate?

UŠKE: Jesi li čuo? Kažu za Lejlu i Anu da su groblje.

SAŠA: A to što vas zovu Uške i Noske!?

NOSKE (*vadi cigarete,* *hoće da puši*): Tebe bi rado zvali “cisterna, debeli, Pera Ždera, kanta, ćufta”… da smeju…

SAŠA (*vidno se uznemiri, nije to znao*): Kako – da smeju...? Ne razumem. Zašto ne smeju?

UŠKE: Prepisuju od tebe na kontrolnim, eto zašto!

SAŠA (*odbija tu pomisao*): Ne! Ja to ne bih dozvolio! Zato ne zovu!!! Ne znam kako vi trpite da ste Noske i Uške?

NOSKE: To neće večno trajati! Ja ću sa 18 da oprišem nos i napraviću ga k'o u Bred Pita! A Uške se već dogovorio oko ušiju sa svojima – isto!

UŠKE: Sve u svemu, ti si jedini nerešiv slučaj ovde.

SAŠA: Ja? Da l’ ste vi normalni?

NOSKE: Jednom ili dvaput možeš da držiš dijetu, ali kile se vrate još gore! Duplo!

SAŠA: Ja uošte ne mislim da držim dijetu!

NOSKE: I nemoj! Jedna u mojoj ulici je držala, pa umrla! Pila neke pilule… užas blagi!

**Školsko zvono.**

*NOSKE sklanja cigarete i upaljač. Sva trojica brzo odlaze.*

1. **SISTEMATSKI PREGLED za PETI/ŠESTI/SEDMI RAZRED (zavisno od uzrasta glumaca)
SENKA**: Senka MEDICINSKE SESTRE na platnu se još više smanjila u odnosu na decu.

*Ista DECA na sceni. ANA je stasala u ljupku, izgrađenu balerinu; visoko drži glavu i pomalo je uobražena. DARKO je već skoro momak; on gleda Anu s očitim interesovanjem. ANA ga ne primećuje, ali ga zato MILA i LEJLA zaljubljeno gledaju.*

MED. SESTRA: U sedmom razredu osnovne škole treba da budete visoki… Uostalom, sve piše, znate da čitate…

*DECA su uspravljaju kao da ih mere, osim SAŠE koji je poguren; stavom skriva gabarite. On je smoren, mrzovoljan.*

MED. SESTRA: Lepo. Porasli ste, razvili se. Jedino Saša... visina normalna, težina – gojazan.

*DECA se krišom smeju.*

MED. SESTRA: Da kažem koliko pokazuje vaga? Mnogo!

SAŠA: Da nije ta vaša vaga pokvarena?!

*DECA se smeju.*

MED. SESTRA: Zbog toga imaš krivu kičmu i ravne tabane.

*DECA se otvoreno smeju.*

MED. SESTRA: Nije to ništa strašno. Imaćemo u školi program podrške za gojazne tinejdžere. Od marta.

MARIN: Je l' ih podržavate ili PRI-državate?

*Sva DECA prsnu u smeh.*

MED. SESTRA: Dosta. Smejte se kod kuće, gde su vas tako vaspitali!

*Papiri padaju odozgo na svu decu. Ona ih sad uopšte i ne uzimaju.*

*SAŠA uzima nekoliko svojih papira sa poda i gleda ih malo duže. Pakuje ih u ranac.*

**Školsko zvono.**

1. **SAŠIN ROĐENDAN
SENKA**: Figura Bude u drugom delu scene

*DECA se spremaju da istrče napolje, kad uđe Sašina MAMA koja donosi rođendansku tortu na velikom tanjiru. DECA se zaustave.*

SAŠINA MAMA: Deco, poslužite se! Saši je danas rođendan.

UŠKE: Tetka Maco, to je naša omiljena torta!

NOSKE : Jeeeeeeeeee!!!

MILA, LEJLA, ANA, UŠKE i NOSKE (*pevaju*): Danas nam je divan dan, divan dan, divan dan… Našem Saši rođendan…

*Dok MAMA služi tortu, DECA cepaju izveštaje sa sistematskog pregleda i bacaju kao konfete. DEČACI navaljuju na tortu. MILA i LEJLA oduševljeno prihvate tortu, ali kada ANA odbije, one teška srca spuštaju svoje tanjire s nepojedenom tortom. ANA izlazi, MILA i LEJLA istrče za njom. Dok DECA jedu tortu, MAMA deli bombone gledalištu.*

*DARKO i MARIN razbacaju naokolo papirne tanjire i plastični escajg, pa izlete napolje. UŠKE i NOSKE čestitaju SAŠI rođendan, pa i oni istrče.*

*Ostaju SAŠA i MAMA na sceni.*

SAŠA (*ljut i povređen*): Kako si mogla… Rekao sam “ne”!

MAMA (*posprema, zadovoljna*): Ali, sine, ko ne voli tortu?

SAŠA: Devojke nisu ni liznule… Ljudi neće da budu debeli, mama!

MAMA (*raspoloženo*): E, to je prevara koju je nametnula modna industrija.

SAŠA: Ma daj, mama!

MAMA: Šta „daj“? Pa vi ste, deco, nesrećni ako ne izgledate isto! A to je nemoguće, zar ne? Svi smo na različit način lepi. Neko je kovrdžav, neko visok, neko tamnook i nežan, a neko krupan i jak.

*SAŠA ćuti.*

MAMA (*nežno*): Nisu svi krupni ljudi nesrećni. (*Vadi poklon – knjigu o Budi; pojavljuje se senka Bude*.) Vidi! Znaš li ko je ovaj nasmejani čovek s velikim, oblim, veselim stomakom? (*SAŠA nevoljno odmahne glavom*.) To je Buda, mudrac koji je pre mnogo vekova živeo u Indiji. E, on je tražio i našao put do sreće. A onda je hodao po svetu i učio ljude da budu srećni.

*SAŠA uzima knjigu.*

MAMA: Evo, Buda kaže: (*Mama lista knjigu s mudrim izrekama i malo 'dopunjuje' Budu*)
„Tvoja sreća ne zavisi od tvog izgleda, već samo od toga šta ti misliš o tome. Prihvati sebe i prestaćeš da patiš. Biti srećan je biti slobodan.“ Srećan ti rođendan, sine.

*MAMA pruža Saši knjigu i nagne se da ga poljubi, ali SAŠA, trgnuvši se postiđen zbog svog interesovanja za knjigu, baca knjigu na pod i brzo izlazi sa scene.*

*MAMA ostane zapanjena. Polako obriše rukavom ivice očiju, uzima sa poda knjigu i veliku tacnu za tortu i odlazi sa scene.*

1. **POSTAVLjANjE TABLE „ŠKOLA PROTIV NASILjA“
SENKA**: Tabla *ŠKOLA PROTIV NASILjA*

*DECA istrčavaju na scenu, predvođena RAZREDNOM. Stanu u vrstu, dok DIREKTOR drži govor o važnosti nenasilja.*

DIREKTOR: Nasilje je danas široko rasprostranjeno u školama. Čine ga i devojčice i dečaci podjednako, dečaci više fizičko, devojčice – emocionalno. Preko 50% učenika doživelo je neki oblik nasilja. Najčešće je emocionalno zlostavljanje, zatim socijalna izolacija, pa fizičko nasilje. Mnoga deca istovremeno se i ponaša nasilno i trpi nasilje. Mi smo u prilici da prekinemo taj lanac i da programom “Škola protiv nasilja” uvedemo jedan novi kvalitet u odnose među učenicima!

Svečano otvaram program “Škola bez nasilja” u našoj školi! (*počinje da tapše*)

*RAZREDNA oduševljeno tapše. DECA takođe tapšu, ali bez oduševljenja.*

*RAZREDNA se okrene prema deci i diruguje im. DECA u glas viču uvežbanu rečenicu:*

DECA: “Naša škola je
škola protiv nasilja!”

*RAZREDNA i DIREKTOR izmarširaju sa scene. DECA se odmah opuste i ponašaju na uobičajen način. Razmeštaju klupe, raspakuju školske rance.*

1. **SAŠA DOBIJA RUŽAN NADIMAK
SENKA:** Tabla *ŠKOLA PROTIV NASILjA*

*DECA sede pred čas, neki na klupama… SAŠA je sam i lista neki udžbenik. MARIN dotrčava.*

MARIN: Ljudi!!! Kontrolni!

UŠKE(*usplahiren*): Opet!

DARKO: Eto! *To* je nasilje i zlostavljanje!

ANA: Ne, to ne može!

UŠKE: Ne svaki dan!

ANA (*pobuni se*): To je teror neprekidnih kontrolnih! Ja sam se juče odvalila od baleta… Nisam videla knjigu!

LEJLA: Ja neću.

MILA: Ako ostali nisu spremni, neću ni ja!

NOSKE: Štrajkujemo!

SVI *prihvate i skandiraju:* Štraj-ku-je-mo*...* Štraj-ku-je-mo...

DARKO: Ili svi ili niko! Saša?

SAŠA: Meni je svejedno!

MARIN: Kolegijalan si k'o legija, kolega!

SAŠA: Takav sam, pogodio si!

ANA (*besno prema Saši*): Jeste, takav si! Ti samo sediš, učiš, učiš i samo učiš… i ništa drugo ne radiš… I samo se širiš! Pogledaj se! Džemper ti je kao razgažena devetka!

DARKO (*odmah oduševljen*): Razgažena devetka! Šou!

MARIN (*odmah prihvati, skandira Saši, smejući se*): Raz-ga-že-na de-vet-ka, raz-ga-že-na de-vet-ka!!!!

*Smeh u razredu. SAŠA sav zatečen, ustao je sa knjigom u ruci. Gleda ANU zabazeknuto.*

*Ulazi RAZREDNA. Prekida se smeh i nastupa muk.*

DARKO (*ponizan prema autoritetu*): Razredna, mi… mi… nećemo kontrolni!

RAZREDNA (*užurbano*): Ma kakav kontrolni! Spremamo priredbu povodom Škole protiv nasilja. Ana, molim te, odmah u salu! Nastupaš sutra!

MARIN: A što ne nastupi Razgažena devetka? Ima šta da pokaže! (*imitira ga kako ide napred sa velikim stomakom*).

*Opšti smeh u razredu.*

RAZREDNA: Marine! Odmah prekini! Šta je s vama?

*SAŠA pakuje ranac i demonstrativno izlazi iz razreda. RAZREDNA gleda za njim, ne zna šta je u pitanju.*

RAZREDNA (*uzalud doziva*): Saša! Saša! (*ostalima*) Hajde, mir! U salu svi!

*DECA izlaze. RAZREDNA zastane za trenutak, odmahne glavom pa žurno nastavi.*

**Mrak.**

1. **TEŽINA SAŠINOG ŽIVOTA
SENKA:** Prizori kao u Sceni 1 ili varijacija na tu temu.
**TON**: Kao u Sceni 1

*Dok se odvijaju ovi prizori, na sceni se namešta Sašina soba – krevet od spojenih klupa napred levo.*

1. **SAŠINA GROZNICA
SENKA:** Blede prizori iz prethodne scene.

*Sašina soba. Na krevetu leži SAŠA, preko njega mnogo ćebadi. Bolestan je. MAMA sa toplomerom u ruci,. SAŠA bunca.*

SAŠA: Mama, ona knjiga… tvoj poklon… žao mi je…

*MAMA zabrinuto otresa toplomer, bespomoćna je jer ne može sinu da spusti temperaturu. Briše suze rukavom.*

MAMA (*donosi knjigu, daje mu u ruke*): Tu je, sine… ne brini…

*MAMA ga pokriva i briše mu čelo.*

SAŠA: Žao mi je… što nisam slobodan… (*prevrće se*)

MAMA: Nije važno... Ne zamaraj se, sine.

SAŠA (*u bunilu se raspravlja s nekim*): Ja nisam takav… nisam…

MAMA: Je li ti neko nešto ružno rekao, sine?

*SAŠA se vrpolji i ječi, ne odgovara. MAMA sedne na krevet pored njega, još bolje ga pokrije, gleda ga brižno. Uzima knjigu o Budi.*

MAMA (*čita*): Buda, veliki mudrac, hodao je po zemlji.
Jednom su ga okružili razuzdani mladići i počeli da mu se rugaju. Najpogrdnije reči su padale, ali Buda se smeškao.
Kad su se mladići umorili od vređanja, rekao im je: “Niste me uvredili.“
Mladići su se začudili, a Buda ih je pitao: „Šta biva sa pismom upućenim nekoj osobi, kada ga ta osoba ne primi?”
“Vraća se onome ko ga je poslao”, odgovorili su mladići.
“Na isti način biva i s rečima koje ti neko uputi, a ti ih ne primiš: vraćaju se onome ko ih je izgovorio.”

*MAMA poljubi Sašu u čelo, ušuška ga i izlazi iz sobe. SAŠA ostaje sam.*

1. **SAŠA SABIRA UNUTRAŠNjU SNAGU – *Razumeti sve, znači oprostiti sve.*SENKA:** DECA koja gađaju SAŠU raznim predmetima; zatim BUDA.

*Zbog temperature, SAŠA je u bunilu. Priviđa mu se da ga DECA gađaju raznim rekvitizima koje su koristili u prethodnim scenama, a koje za njega predstavljaju neprijatne asocijacije na njegove nedostatke. Dok senke blede, na njega lete i po sceni padaju: tanjiri i viljuške s rođendana, papiri sa sistematskog, Anine baletanke, sveske iz matematike...*

*SAŠA ustaje, skuplja ove rekvizite i pakuje ih u svoj ranac, sve dok ranac ne postane suviše mali za tolike komplekse. I dok SAŠA pokušava da prepun ranac podigne na leđa, začuje se smeh.*

*BUDA se pojavljuje u obliku senke. Nosi svoju veliku vreću na leđima.*

*SAŠA ima na leđima svoj ranac, kao BUDA svoju vreću.*

*BUDA spušta vreću i grohotom se smeje.*

*SAŠA spusti ranac, otvara ga kao da će ga isprazniti, izbacuje predmete kojima su ga gađali, a onda ih vrati unutra i ceo ranac zafrljači daleko od sebe. Zadrži samo knjigu.*

GLAS (*off*): Razumeti sve, znači oprostiti sve.

*BUDA s lakoćom podigne svoju vreću i izađe.*

*SAŠA reši da oprosti Ani i svima koji ga vređaju. Uzima knjigu koju je MAMA ostavila pored kreveta i gleda je.*

GLAS (*off*): Mržnja nikada ne prestaje kroz mržnju.

SAŠA (*čita*): Mržnja prestaje kroz ljubav.

1. **IGRALIŠTE 3**: **DVE UVREDE** – ***Kao što vetar ne satire čvrstu stenu, tako se ni pametni ljudi ne kolebaju pred pokudom ili pohvalom.***

*Na fizičkom su sva deca: SAŠA, NOSKE, UŠKE, MARIN, LEJLA, MILA, ANA, DARKO.*

*DECA trče jedno iza drugog u vrsti. Dok trče, MARIN sapliće UŠKETA, a DARKO NOSKETA. SAŠA sedi sa strane i posmatra ih šta rade. Devojčice trče napred, dečaci iza njih. Trče ujednačenim, monotonim korakom. MARIN i DARKO se klibere nad svojim gurkanjem UŠKETA i NOSKETA.*

UŠKE (*Marinu*): Nemoj! (*da ga ne sapliće*)

NOSKE: Daj, Darko, prekini.

*DARKO pretrči kolonu i prikrade se ANI, ćušne je.*

*ANA se okrene, ali nastavi da trči.*

*MARIN se takođe prikrada ANI i povuče je za kiku/rep/kosu.*

NOSKE (*prema Marinu i Darku*): Vas dvojica niste normalni!

*ANA stane, okrene se prema DARKU i MARINU, zatim nastavi da trči, ljuta. LEJLA i MILA gledaju šta se događa.*

*DARKO i MARIN nastavljaju da maltretiraju ostale: DARKO povuče NOSKETA za nos i savije mu glavu dole, do njih dolazi UŠKE, MARIN uhvati UŠKETA za ruke da ne može da se brani, savija mu ih na leđa.*

*SAŠA snažno baci košarkašku loptu na MARINA, izbije mu vazduh iz stomaka, MARIN pušta UŠKETA, hvata se za stomak. U tom trenutku DARKO pušta NOSKETA i krene prema SAŠI. Sukob je u vazduhu.*

**Školsko zvono.**

LEJLA: Hej, zvonilo!

MILA: Ko prvi do svlačionice!

ANA: Ja, ja, ja…

*Dok ANA trči, prilazi joj DARKO iza leđa i učini joj nešto ružno.*

*ANA se okrene preneražena, uvređena, zapanjena. Njeno raspoloženje se menja do očaja.*

*SAŠA brzo prilazi DARKU, uhvati ga za ruku i pokazuje na ANU:*

SAŠA: Izvini joj se!

DARKO (*otrgne ruku od Saše, hoće da se bije*): Šta je, debeli?

SAŠA: „Kao što vetar ne satire čvrstu stenu, tako se ni pametni ljudi ne kolebaju pred pokudom ili pohvalom.“

DARKO (*cereka se*): Šta bulazniš, mešino?

SAŠA: Izvini joj se!

DARKO: Pali, bre!

*SAŠA uzme DARKA za ruku, zavrne mu ruku i obori ga na kolena. DARKO je na kolenima pred ANOM.*

SAŠA: Izvini se! (*Saša ga pritegne, Darko ječi, boli ga ruka*.)

DARKO: Ili – ŠTA?

SAŠA: Ili – ću te reći tvom ocu. Triput zaredom.

*DARKO dahće, besan, ANA gleda, stavlja ruke na lice.*

SAŠA: Reci: Izvini, Ana.

DARKO (*jedva procedi*): Izvini...

SAŠA: ... Ana. Izvini, Ana.

DARKO (*kroz zube, besan*): Izvini, Ana.

ANA (*Saši*): Pusti ga, Saša! Ide razredna!!!

*RAZREDNA brzo ulazi, svi se umire, SAŠA pušta DARKA, on ustaje, prave se kao da ništa nije ni bilo. LEJLA i MILA su zagrljene, uplašene. Gledaju RAZREDNU.*

RAZREDNA: Tinejdžeri, šta je sad?

NOSKE: Darko je maltretirao Anu! A pre toga mene!

RAZREDNA: Je li to istina, Darko?

NOSKE: Istina je! Kaži, Ana!

RAZREDNA: Ana?

ANA: Ja samo mogu da kažem: Hvala, Saša!

*ANA brzo izlazi. Ostali stoje.RAZREDNA ih gleda.*

RAZREDNA: Saša?

SAŠA: Izvinio joj se, sve je u redu.

**Školsko zvono.**

RAZREDNA: Ne svađajte se, stoput sam rekla! Zar treba kolege da me zovu jer ne umete da se ponašate? Jeste li vi onaj moj isti razred od pre? Ne mogu da vas prepoznam, deco… Hajde sad… idite.

*DECA izlaze.*

1. **OSVETA
SENKA**: tabla ŠKOLA PROTIV NASILjA

*NOSKE se sakrio da puši.*

*DARKO i MARIN zaskoče i napadnu NOSKETA – jer ne mogu Sašu. Iživljavaju se, polome mu nos.*

*Polome i tablu ŠKOLA PROTIV NASILjA.*

1. **RAZRED: ČOS – *Nećeš biti kažnjen zbog svog besa, bićeš kažnjen od strane svog besa.***
**SENKA**: Polomljena tabla *ŠKOLA PROTIV NASILjA*

*RAZREDNA sedi mirno. Svi su ozbiljni. RAZREDNA je drugačija, nakon svega što se dogodilo, nema više vedrine na njenom licu.*

RAZREDNA(*teško joj je da govori*): Kao što znate… Jedan nos je razbijen, jedna devojčica je uvređena, prijateljstva rasturena.

*UČENICI ćute.*

RAZREDNA: Vređanja nisu dozvoljena, ni tuče, ni svađe.

*UČENICI ćute.*

RAZREDNA: A zašto se to ipak događa?

*UČENICI ćute. RAZREDNA uzdahne.*

RAZREDNA: Denise?

UŠKE (*ustane*): Pa… zbog roditelja.

REZREDNA: Kako?

UŠKE: Loše vaspitanje, eto.

*Odjednom razred prasne u smeh.*

REZREDNA: Tišina! Ana, zašto?

ANA (*ustaje*): Pa… ja mislim… Deci je teško...

RAZREDNA: Šta je teško?

ANA: Pa… Deci je teško... da odrastu… Mislim, i odraslima je teško…

RAZREDNA: Pa kako ćemo s tom težinom? Ima li rešenja?

ANA: Pa… ne znam…

*Svi prasnu u smeh.*

ANA: U stvari, znam! (*ona vadi figuricu Bude iz torbe*.) Evo… Ovaj ovde nasmejani debeljko stalno nosi vreću napunjenu težinom života. Ali onda je spusti i smeje se tim problemima. Mislim… distancira se tako…

RAZREDNA: Ali, zar to nije takođe teško?

ANA: To je najteže. I zato se ljudi često brane tako što lažu, kradu, tuku se, terorišu druge…

*Muk u razredu.*

SAŠA (*razume, tiho se nadovezuje*): Najteže je biti slobodan.

ANA (*obradovana, to su i njena razmišljanja*): Jeste!

SAŠA: Postupati čistog srca.

ANA (*odobrava*): Baš tako! Ne samo pričati o dobru...

SAŠA: ... nego činiti dobro.

ANA: I zato sam ja kupila ovu figuricu da je poklonim našem Branimiru… poznatijem kao Noske, je l’… da čuva njegovo srce, dok se oporavlja u bolnici…

RAZREDNA: To je lepo. Kada idemo da ga posetimo?

UŠKE (*javi se*): Ja sam bio… Nosketu nameštali nos…

*Smeh u razredu.*

RAZREDNA: I?

UŠKE: I napravili mu još veći...

*Jači smeh u razredu.*

RAZREDNA: Ne mogu da verujem!... (*ispravi se*) Mislim, ne mogu da verujem kako tako pričaš, Denise!

UŠKE: Jeste, istina je! Čak je sam sebe nazvao “Surla”. Kaže – “Noske” je malo dete za novu nosurdu!

*Svi u razredu se nasmeju.*

MILA (*naučno*): Nije, nego mu je nos natečen od operacije, a posle će da se smanji!

*Smeh u razredu.*

RAZREDNA: Dobro! Još nešto. Primećujete da Darko više nije sa nama.

*Muk.*

LEJLA: Razredna, meni nije jasno zašto je Darko izbačen iz škole, a ovaj tu Marin nije! Je l’ zato što njegov otac ima veze?

RAZREDNA: U pravu si što to pitaš, Lejla, ali ni Darko nije izbačen. Ne možemo da izbacujemo decu. Na kraju, gde bi oni otišli? U neku drugu školu.

Ne, nismo ga izbacili. Premestili smo ga u drugo odeljenje, jer smatramo da Darko i Marin loše utiču jedan na drugog. Odsad će biti u različitim smenama, da ne mogu da se druže ni van nastave. Roditelji su se složili.

*Svi ćute.*

RAZREDNA: Marine, da čujemo šta imaš da kažeš?

MARIN (*ustaje, pokunjeno*): Meni… Mislim... žao mi je… (*osmehne se*) Ali moji su Nosketu kupili Ajfon… skroz je kul…

*Svi se nasmeju.*

RAZREDNA: Misliš, to je to? Ajfon?

MARIN: Pa… ja sam lično više za Nokiju…

*Svi se nasmeju.*

MARIN (*okreće se oko sebe*): Šta? Pa, jeste… Ali… znam šta hoćete da kažete… Ja sam mu poneo pakovanje papirnih maramica… Da mu se nađe… Jer mu sad stalno curi nos, čuo sam…

*MARIN vadi OGROMNO pakovanje maramica. Svi se nasmeju.*

RAZREDNA: Dobro. Spremni smo onda. Idemo da posetimo Branimira.

*DECA s olakšanjem ustaju. SVI odlaze noseći školske rance.*

1. **ANINA ODLUKA – ZBOGOM, BALETSKA ŠKOLO!
TON**: Baletska muzika i metronom u drugom planu

*ANA, s velikim rancem, ulazi u prostor za vežbanje. Sluša zapovesti metronoma i muzičkih taktova, ali ne uzima opremu, ne vežba. Izlazi.*

1. **ODLUKE**: ***Jedini pravi neuspeh u životu je ne biti veran onome što znaš da je ispravno***.
**TON:** Na početku, ostaje metronom. Zatim zvono na vratima.

*SAŠA radi vežbe pred ogledalom. Na vratima zvono. Sašina MAMA ulazi, ide da otvori vrata. SAŠA prestaje s vežbanjem. Spetlja se.*

MAMA: Vežbaj... nemoj zbog mene… mislim… Baš dobro vežbaš…

*SAŠI jeneprijatno što ga je majka “uhvatila” pred ogledalom da vežba. Ima lep duks na sebi, moderan, ne izgleda u njemu debelo, duks je slim fit, a stomak se malo smanjio…*

*MAMA lepršavo ode, sva njišući kukovima, vesela i nasmejana.*

MAMA (*off*): Ana! Tako je lepo videti te! Izvoli!

*SAŠA se malo dotera, pogleda se u ogledalo i namešta frizuru. Kad čuje glasove, on se brzo odmakne od ogledala, da ne bi izgledalo da se doteruje zbog Ane. Ulazi ANA s rancem.*

SAŠA: Dragi gledaoci, to je ona – zvezda naše baletske scene!

ANA (*nasmejana*): Završila sam s tim!

SAŠA: Kako? Naša baletska nada, najlepša balerina u zemlji…

ANA: Molim te… nemoj sad i ti! Isti si kao moja mama! Nikad ne odustaje!

SAŠA: Šta mama… *Ti* ne treba da odustaneš.

ANA (*odmahuje glavom*): Zar misliš da bih ikada, ikada, ikada… mogla da zasenim svoju majku, uvaženu primabalerinu… Pa nikada, veruj mi!

SAŠA: Hm... Imaš uzor!

ANA (*posmatra svoj ranac, zamišljena*): Da li si video stopala balerina? Pa bolovi u leđima...

SAŠA: Ozbiljno?

ANA (*potvrđuje*): Pa godine gladovanja… Merenje pre svake probe… Krvničko vežbanje satima od jutra do ponoći…

*U sobu ulazi MAMA s krempitama. Drži dve velike divne tacne sa ogromnim kolačima.*

MAMA: Nemoj mi reći da si na dijeti?

*ANA spušta ranac i s vrata uzima jednu krempitu.*

ANA: Mmmm….. Snaga na usta ulazi!

*SAŠA ih gleda, smeje se i on. Uzima jabuku, a knjigu o Budi dodaje Ani da podmetne pod tanjir.*

SAŠA: Nego, znate li vas dve zašto je ovaj Buda postao debeo?

ANA (*’davi se’ u krempitama*): Zašto?

SAŠA (*zeza se*): Zato što nijedna žena nije mogla da mu odoli, koliko je bio lep; sve su se zaljubljivale u njega i patile strašno… padale mu pred noge… I njemu je bilo žao tih devojaka… A malo su mu bile i dosadne… navalentne…

ANA (*umire od smeha*): Dakle: za njihovo dobro…

MAMA (*kroz smeh*): Pogledao se jedno jutro u ogledalo i rekao: “Ubico žena, sad ćeš da poružniš”… Plemenito…

*SAŠA, MAMA i ANA se smeju, jedu krempite.*

ANA: I znaš šta… moja mama se tako retko smeje… A tvoja mama – pa ja uživam ovde. Osećam se kao na terapiji.

SAŠA (*zagrli mamu*): Rešio sam da rentiram mamu! Pa da vidite vi, očarani Macom, koliko ćete izdržati taj teror krempitama!

ANA (*proguta poslednje parče i skoči na noge*): Jesi li se spremio za džoging?

SAŠA: Nego šta! Obukao sam svoj najlepši duks! Džoging je za mene kao da idem na parti! Jedva čekam….

*SAŠA, ANA i MAMA izlaze sa scene nasmejani. ANA se vrati po ranac, a onda ga spusti i značajnim gestom ga odbaci, te on završi na sredini scene.*

1. **RASPUST: *Ne možeš poći na put – dok sam ne postaneš put***

*Ulaze UŠKE i NOSKE koji ima flaster na nosu od operacije. Bacaju rance pored Aninog. Za njima SAŠA koji više ne nosi ranac. Svi sedaju na pod, naslonjeni na gomilicu ranaca. NOSKE hoće da puši.*

UŠKE: Šta će ti ta cucla?

SAŠA (*Ušketu, šaljivo*): „Imaj milosti za sva bića. Svako ima svoju patnju. Neki pate previše, neki premalo.“

NOSKE: Ja patim previše…

SAŠA (*zeza ga*): Ja mislim da ti patiš premalo.

*NOSKE prijateljski ćušne SAŠU, ali ne zapali cigaretu. Paklicu i upaljač vraća u ranac.*

*Malo ćute.*

UŠKE: I kud ćemo sad, kad je škola završena?

NOSKE: Ja uopšte ne znam šta bih sa sobom…. Ni kuda bih pošao…

UŠKE: Onaj vaš debeljko kaže : “Ne možeš poći na put – dok sam ne postaneš put”.

SAŠA: Evo, ja ću da budem put! (*smeje se i skače na noge*)

NOSKE: U tom slučaju, ja idem u suprotnom smeru...!

UŠKE: I ja!

*Krenu na različite strane, ali se vrate, pa svi zajedno, zagrljeni, izlaze u istom smeru. Ranci ostaju na sredini scene.*

*ANA, LEJLA i MILA dotrčavaju na scenu, nasmejane.*

ANA: Ehej! Gde ste pošli?

NOSKE: Nemamo pojma.

LEJLA i MILA: Čekajte! I mi idemo tamo!

*Bace rance na gomilu i, uz zvonak smeh, svi zajedno izlaze.*

1. **LAKOĆA ŽIVOTA
SENKA**: U drugom delu scene, BUDA prolazi scenom.

*Na scenu dolazi MARIN s velikim rancem na leđima. Vidi gomilicu ranaca svojih školskih drugova na sredini scene. Osvrće se, traži ih pogledom.*

MARIN: Ehej! Gde ste? Gde ste otišli? (*usamljen je, šmrca*.)

*U tom trenutku pojavljuje se senka BUDE koji nosi svoju vreću. Zastane.*

*BUDA i MARIN se gledaju. BUDA se nasmeje. MARIN počinje da se smeje, polako spusti svoj ranac i najzad ga baci na gomilu, pored drugih ranaca.*

*DECA utrčavaju na scenu. Okruže Marina uz drugarske gestove.*

*BUDA sa osmehom nosi svoju vreću i odlazi dalje na put….*

*DECA*: (*prema gledalištu*) „Budi promena koju želiš da vidiš u svetu“.

*Uzimaju i na leđa stavljaju svoje rance koji su sada lagani...*

Poklon i kraj